פייר ז'ילבר

פייר-אז'ן ז'ילבר (בצרפתית: Pierre-Eugene Gilbert; 1907–1982) היה דיפלומט צרפתי, כיהן כשגריר צרפת בישראל.

ביוגרפיה
ז'ילבר נולד בדנקרק שבצרפת. למד בבית הספר הצרפתי למדעי המזרח הרחוק. הצטרף בשנת 1932 לשירות הדיפלומטי הצרפתי וכיהן בתפקידים שונים. בזמן מלחמת העולם השנייה שירת בכוחות צרפת החופשית.

ז'ילבר כיהן כשגריר צרפת בישראל בין השנים 1953 ל-1960. בתקופת כהונתו התחממו מאוד היחסים בין שתי המדינות, נקשרו עסקאות שבהן צרפת סיפקה נשק לישראל, סייעה לה בבנית הכור האטומי וסיפקה מטרייה אווירית במבצע סיני. ז'ילבר למד עברית והוא דיבר וקרא בשפה העברית ברמה גבוהה. ז'ילבר זכה לפופולריות רבה בחברה הישראלית, ובשנת 1958 ניטע יער על שמו בביריה שבגליל העליון. על שמו גן ז'ילבר בשיכון למד בתל אביב, רחוב בצפון נתניה וכיכר קטנה בירושלים בסמוך לקונסוליה הצרפתית.

ז'ילבר המשיך להתבטא בזכות מדינת ישראל גם לאחר שובו לארצו, והדבר הביא אותו לידי עימות עם הנשיא שארל דה גול לאחר מלחמת ששת הימים. הוא נפטר ב-1982 ברואן שבצרפת.

קישורים חיצוניים 

  סרטון אודות טקס נטיעת היער על שם ז'ילבר ב-1958, באתר INA
  טקס נטיעת היער על שם ז'ילבר, ארכיון שפילברג, 1958 (התחלה 3:22)

שגרירי צרפת בישראל
צרפת החופשית: אנשי צבא
אזרחי כבוד של באר שבע
יחסי ישראל–צרפת
צרפתים שנולדו ב-1907
צרפתים שנפטרו ב-1982